钦定古今图书集成/明伦汇编/官常典/第340卷 > 侯史光
## 钦定古今图书集成/明伦汇编/官常典/第340卷 > 侯史光

按《晋书》本传：“史光，字孝明，东莱掖人也。幼有才悟，受
学于同县刘夏。举孝廉，州辟别驾。咸熙初，为洛阳典
农中郎将，封关中侯。泰始初，拜散骑常侍，寻兼侍中与皇甫陶、荀廙持节循省风俗。及还，奏事称旨，转城
门校尉，进爵临海侯。其年诏曰：‘光忠亮笃素，有居正
执义之心。历职内外，恪勤在公。其以光为御史中丞’。”
虽屈其列校之位，亦所以伸其司直之才。光在职宽
而不纵。太保王祥久病废朝，光奏请免之，诏优祥而
寝光奏。后迁少府，卒官，诏赐朝服一具，衣一袭，钱三
十万，布百匹。及葬，又诏曰：“光厉志守约，有清忠之节。
家极贫俭，其赐钱五十万。”光儒学博士，历官著绩，文
笔奏议，皆有条理。长子元嗣，官至元菟太守。卒，子施
嗣，东莞太守。